

[bookmark: _GoBack]פרוטוקולים/ועדת חוקה/243
	ירושלים, ח' ב אדר ב, תש"ס

הכנסת החמש עשרה                                                                                     נוסח לא מתוקן
      מושב שני

פרוטוקול מס' 103

מישיבת ועדת החוקה חוק ומשפט
יום ראשון, כח' באדר א' תש"ס, 5.3.2000, שעה 10:30

נכחו:


   חברי הוועדה:	אמנון רובינשטיין – היו"ר

   מוזמנים:	חה"כ דני נוה
		יהודית קארפ         – המשנה ליועץ המשפטי לממשלה, משרד המשפטים
		ענת אסיף               - עורכת-דין, משרד המשפטים
		הגר רובין               - מתמחה,    משרד המשפטים
		בתיה ארטמן          - סגנית היועץ המשפטי, משרד העבודה והרווחה
		דבורה הורביץ        - שירות המבחן לנוער,    משרד העבודה והרווחה
		מפקח מאיר דב ברקוביץ'  - קצין מדור נוער, המשרד לבטחון פנים
		שמואל סף             - לשכת עורכי הדין
		דנה מרשק-מרום  – יועמ"ש, האגודה הבינלאומית לזכויות הילד
		תמר פלד-אמיר      - לשכה משפטית, המועצה הלאומית לשלום הילד
		בעז פרסלר             - מתמחה בלשכה המשפטית


היועץ המשפטי:		שלמה שהם

מנהלת הוועדה:		דורית ואג

קצרנית:		טלי רם 



סדר היום:

1. הצעת חוק לתיקון דיני הראיות (הגנת ילדים) (תיקון – הגדרת הורה), התש"ס-1999,
חבר כנסת דני נוה  (פ/1001) – אישור לקריאה ראשונה – הצבעה.
2. הצעת חוק סדר הדין הפלילי (סמכויות אכיפה – מעצרים) (תיקון – נוכחות הורה בחקירת קטין), התש"ס-1999, חבר כנסת דני נוה (פ/1106) – אישור לקריאה ראשונה – הצבעה. 






1. 
הצעת חוק לתיקון דיני הראיות (הגנת ילדים) (תיקון – הגדרת הורה), התש"ס-1999,
חבר הכנסת דני נוה (פ/1001) – אישור לקריאה ראשונה – הצבעה

היו"ר אמנון רובינשטיין:

	בוקר טוב. אני פותח את ישיבת הוועדה, כשהנושא שלנו הוא שתי הצעות חוק של חבר הכנסת דני נוה. נפתח בהצעה פ/1001 – הצעת חוק לתיקון דיני הראיות (הגנת ילדים) (תיקון – הגדרת הורה), התש"ס-1999.

	אגב, אנחנו תיקנו לא מזמן את הגדרת הורה, נכון?

שלמה שהם:

	לא, זה לא אותו דבר.

ענת אסיף:

	שני הסדרים שונים.

היו"ר אמנון רובינשטיין:

	סליחה, נלך לפי הסדר.

	חבר כנסת נוה, תציג את הצעת החוק שלך בקצרה.

דני נוה:

	הצעתי באה בסופו של דבר להרחיב את ההגנה שאנחנו נותנים לעדויות של קטין, במקרים שיש צורך בעדות של קטין, נגד הורה. בעיקר מדובר בעבירות על חוק העונשין, שהן עבירות בעלות אופי של התעללות מינית במשפחה – עבירות מין באופיין. 

	יש היום מצב שבו כשנדרשת עדות של קטין נגד הורה, כשההורה הוא ההורה הביולוגי, ישנה אפשרות שעדות של קטין תינתן ללא נוכחות ההורה, דבר שכמובן מקל מאד על מתן העדות, על גביית העדות.

היו"ר אמנון רובינשטיין:

	זו הצעת החוק השנייה שלך. 

דני נוה:

	לא, זו ההצעה הזו. אני מדבר עכשיו על עדות של קטין כנגד הורה, שלא בנוכחות ההורה, כאשר היום האפשרות לגבות את העדות מהקטין היא במקרה שמדובר בהורה הביולוגי. ישנם לצערנו מקרים גוברים והולכים של התעללות מינית במשפחה או פגיעה בקטין במשפחה – ושמענו על מקרים כאלה אפילו לאחרונה, לצערנו הרב, כשההורה הוא לא ההורה הביולוגי – זה הורה מאמץ או ידוע בציבור.

שלמה שהם:

	או הורה חורג.

דני נוה:

	במקרה כזה, החוק לא מכסה את זה, נכון להיום. 

היו"ר אמנון רובינשטיין:

	תיקנו את זה. לא תיקנו בן זוג של הורה?

דוברת:

	לא. 

היו"ר אמנון רובינשטיין:

	סליחה, אז אני טועה.

המשנה ליועץ המשפטי לממשלה  יהודית קארפ:

	אתה לא לגמרי טועה. תיקנו משהו, אבל לא את זה. 

דני נוה:

	הצעת החוק שלי באה לתקן את הפירצה הקטנה הזאת, אשר גורמת ללא מעט מקרים, לצערנו הרב לאחרונה, שבהם יש בעייתיות בגביית עדותו של הקטין, ולפעמים – וזה יגידו לי אחרים – אבל אני  מעריך שגם אולי לפעמים בעייתיות בהרשעה של הנאשם כתוצאה מהבעייתיות הזאת בגביית העדות של הקטין, כי לפעמים הראיה העיקרית זו אותה עדות של הקטין. 

	לכן, באה הצעת החוק שלי, כדי להרחיב את הגדרת ההורה, על מנת שתכלול גם את ההגדרות האחרות של הורה ולא רק הורה ביולוגי. 

היו"ר אמנון רובינשטיין:

	נציג לשכת עורכי הדין. 

שמואל סף:

	בעיקרון, אני חושב שהתיקון הוא אפשרי, הוא נכון, והוא באמת מתאים לאירועים שקורים לאחרונה. 

	התיקון הוא בסדר. השאלה היא אם הוא רחב  מספיק, כי אני חושב שקורה גם מצב שבו האמא או האבא גרים עם בת/בן זוג שלא הגיעו להגדרה של ידוע בציבור, וגם אז ההתעללות היא על  ידי אותו אחד שגר חודש, חודשיים בבית – הוא או היא -  לכאורה, היום, הוא בא למשטרה ואומר: אני האבא או אני האמא, ונותנים לו להיכנס לחקירה.

	להערכתי, הייתי אומר שצריך מעט להרחיב את ההגדרה. הרי כל המטרה כאן היא מי לא יהיה נוכח או מי לא יקשה על מסירת העדות של הילד. 

	במקרים אחרים שהעבריין הוא איננו קרוב משפחה בכלל – אין בעיה, הוא לא יכול  להיות שם, אבל אני מדבר גם על מקרים שמישהו מתגורר עם בן הזוג והוא החשוד בביצוע העבירה, וזה הרבה יותר רחב.

היו"ר אמנון רובינשטיין:

	תודה.

	אני רוצה לשאול – יש מישהו שמתנגד להצעת החוק? 

דבורה הורביץ:

	לדעתי, יש כאן בעיה. אני  מסכימה עקרונית להצעה ולתיקון. אני רק חושבת שיש בעיה בקשר שבין הצעת החוק לבין דברי ההסבר, כי הצעת החוק מתייחסת למי ייחקר ואילו דברי ההסבר מתייחסים בפני מי יעיד.

	מה שצריך לתקן זה את סעיף 2א, כדי להשיג את האפקט המבוקש בדברי ההסבר.

המשנה ליועץ המשפטי לממשלה יהודית קארפ:

	זו הערה טכנית. 

ענת אסיף:

	זו גם הערה טכנית שלנו – לא לתקן את סעיף 1, את סעיף ההגדרות, אלא לתקן בתוך סעיף 2א עצמו, כלומר: בסופו, לעניין זה...

דני נוה:

	אין בעיה.

דבורה הורביץ:

	וגם להרחיב את זה כמובן לאחראי ולא רק להורה.

היו"ר אמנון רובינשטיין:

	אני מדבר על הצעת החוק כפי שהוגשה. 

בתיה ארטמן:

	כן, אני מדברת על הצעת החוק. לא להסתפק כפי שזה מוצע לגבי הורה מאמץ או אפוטרופוס, אלא להרחיב את ההגדרה לאחראי. 

תמר פלד-אמיר:

	עורכת-דין תמר פלד-אמיר מהמועצה לשלום הילד. אני רוצה גם להצטרף למברכים על ההצעה וגם להצטרף להצעה להרחיב את זה לאחראי על קטין, כדי לאפשר באותם מצבים שמי שבפועל הילד מתגורר עימו הוא לא אפוטרופוס או מאמץ או נופל להגדרה שיש כאן – גם לא להיות נוכח בשעת העדות. 

	לכן אני מצטרפת לדברים שנאמרו גם על ידי דבורה הורביץ וגם על ידי נציג הלשכה – להרחיב את זה לאחראי על קטין. 

היו"ר אמנון רובינשטיין:

	נציג המשטרה, יש לך הערות לגבי הצעת החוק?

מפקח מאיר דב ברקוביץ':

	גם בהערות שלנו אנחנו חשבנו שנכון להרחיב את זה לאחראי, וזה גם תואם את תיקון מס' 6.


היו"ר אמנון רובינשטיין:

	תודה.

	גברת קארפ, אני רוצה שתגיבי במיוחד להצעה של אנשי משרד העבודה והרווחה לגבי הרחבה – אחראי על הילד. 

המשנה ליועץ המשפטי לממשלה יהודית קארפ:

	קודם כל, אני מבקשת לברך את חבר הכנסת דני נוה שבסידרה של הצעות חוק הוא מכוון באופן שיטתי לקדם את מעמד הילד, ואני ממש מציינת זאת בברכה.

דני נוה:

	תודה.

היו"ר אמנון רובינשטיין:

	אני מצטרף לברכה.

המשנה ליועץ המשפטי לממשלה יהודית קארפ:

	אשר להצעה להרחיב למעמד של אחראי, אני מוכרחה לומר – במידה שזה מקובל על כל הנוכחים, לרבות לשכת עורכי הדין – מי אני שאשים מכשולים בדרך, אבל אני רוצה לומר ...

שמואל סף:

	אנחנו לא תמיד אנטי. 

ענת אסיף:

	זו פגיעה בזכויות נאשם. 

היו"ר אמנון רובינשטיין:

	יש כאן פגיעה בזכויות. צריך להגדיר אחראי.

שמואל סף:

	סליחה, אין שום פגיעה בזכויות נאשם. אנחנו מדברים על לגבות מהילד עדות. יהיה נוכח כדי שלא יפריע לו. 

ענת אסיף:

	זה להוציא את הנאשם מהאולם בזמן עדות הקטין.

המשנה ליועץ המשפטי לממשלה יהודית קארפ:

	עורך דין סף, אני ממש מזמינה אותך להצטרף לוועדה שלי שעוסקת בנושא של חוק הראיות (הגנת ילדים), כי אנחנו עוסקים מאד בדחילו ורחימו בהרחבה של החוק הזה, מתוך שאנחנו מתחשבים בעמדה של לשכת עורכי הדין. 

	לגבי החוק אני רוצה להעיר כך – אני חושבת שמבחינת הרציונל, זה מאד נכון. הבעיה שלי, שהגדרת הורה, אחראי על קטין, שמצויה בסעיף 368א לחוק העונשין היא הגדרה מאד רחבה, משום שהיא כוללת גם אותם אנשים שנמצאים במעמד של דאגה לבריאותו, לחינוכו, ולא דווקא הילד נתון למרותם, כמו  למשל בייביסיטר.

	ההגדרה הזאת מגדירה את העבירה שנעברת כלפי קטין, בידי אחראי עליו. 

שמואל סף:

	או בפנימייה.

המשנה ליועץ המשפטי לממשלה יהודית קארפ:

	או בפנימייה, נכון. ולכן, אני לא כל כך משוכנעת. לגבי פנימייה, מאד יכולה להיות הסיטואציה שילד שלא יודע אם הוא חוזר לפנימייה או לא חוזר לפנימייה – יהיו לו קשיים להעיד בנוכחות האדם, כך שהנושא של הפנימייה דווקא מצטרף...

שמואל סף:

	הוא לא מוחלט. 

המשנה ליועץ המשפטי לממשלה יהודית קארפ:

	זה יכול לכלול בייבי סיטר שהיתה אחראית על הילד. 

היו"ר אמנון רובינשטיין:

	מורה.

המשנה ליועץ המשפטי לממשלה יהודית קארפ:

	או מורה. לכן, אני מעלה רק את הנקודה, אם כי אני אומרת שבסופו של דבר הרציונל של להקל על ילד להעיד מפני אדם שהנוכחות שלו היא נוכחות של אדם כשיש תלות מסויימת בין הילד לבין המבוגר, זה רעיון נכון. 

היו"ר אמנון רובינשטיין:

	אני רוצה להציע שנסתפק בכך. נוכל להרחיב אחרי הקריאה הראשונה. זה לא יהיה נושא חדש. 

שלמה שהם:

	אני רוצה להבהיר. יש גם  את התיקון שלכם – מדובר רק בנאשם, ההורה הנאשם – 2א, זאת אומרת לא מדובר על לא  בנוכחות הורה אחר. 

המשנה ליועץ המשפטי לממשלה יהודית קארפ:

	שלא בנוכחות הנאשם. 

היו"ר אמנון רובינשטיין:

	זה התיקון.


שלמה שהם:

	אם מדברים על ילד שהוא עד גיל 14, השאלה היא הרבה יותר רצינית.
	
	קודם כל, אני רוצה לומר שאני בעד ההרחבה, למרות שכאשר הייתי בפעם האחרונה בעד ההרחבה, היו כאן צעקות גדולות. 

המשנה ליועץ המשפטי לממשלה יהודית קארפ:

	לא מטעמים אלה.

שלמה שהם:

	זו לא אותה הרחבה. מכל מקום, הרי השאלה היא לא זאת.	 מה קורה? אני יכול לומר מניסיוני. היתה למשל סיטואציה שבה ילד בן 12  היה עד לעבירה מסויימת וכשהיה עד, היה צריך להעיד בפני אדם מבוגר שהוא חשש ממנו פחד מוות.  בכלל, כל הסיטואציה שבה ילד מעיד בנוכחות אדם שהוא מפחד ממנו, זאת שאלה לא פשוטה, שבדרך כלל עם עדים זאת בעיה, אבל אני חושב שבעניין הזה, האיזון הוא שבסופו של דבר כן, בגדול, טובת הקטין – בשביל לא לעבור את הטראומה  בתוך האולם הזה. זו שאלה פילוסופית ואני לא אכנס לפילוסופיה של העניין. כרגע אנחנו בעצם גורמים עוד טראומה ואני לא בטוח שאנחנו מכפרים על הטראומה ההיא.

דני נוה:

	זה לא רק טובת הקטין. יכול להיות גם מצב שאולי לא תוכל  לגבות את העדות, לא תוכל להשיג את ההרשעה, הקטין יחשוש להעיד.

שלמה שהם:

	אני יכול לספר לך סיטואציות שהיו. היה אצלי פעם מקרה בבית משפט שבו אב – לא אב חורג, אלא מישהו שחי עם האמא – הכניס את הבת שלה  להריון, היתה סיטואציה מאד מאד קשה והיתה שאלה גדולה מאד איך היא תוכל לעמוד מולו, להעיד מולו, וזה סיפור מאד קשה. 

המשנה ליועץ המשפטי לממשלה יהודית קארפ:

	זה מה שמבקשים לתקן. 

היו"ר אמנון רובינשטיין:

	הוא אומר לא רק ידוע בציבור, אלא מישהו שחי עם האם. 

שלמה שהם:

	הנקודה היא לא לדבר על אחראי, לא על בייביסיטר, אלא לדבר על סיטואציה.

דני נוה:

	מה ההגדרה  שהיית מציע כאן? אנחנו צריכים איזושהי הגדרה שלא תהיה רחבה מדי מצד אחד.

שלמה שהם:

	הייתי אומר: בן זוגו או מי שהתגורר עם הורהו תקופה מסויימת.

היו"ר אמנון רובינשטיין:

	אני רוצה להציע הצעה שתפתור את הבעיה. יש לנו הצעת חוק שיש לגביה תמימות דעים ואנחנו נעביר אותה בקריאה ראשונה. אם נראה שיש צורך להרחיב הרחבה מצומצמת, כלומר בין מי שגר עם ההורה, או הרחבה יותר גדולה במקרים שמדובר על פנימיות ועל מורים, שבזה אני רואה בעייתיות, נעשה זאת לאחר קריאה ראשונה. 

	אם משרד המשפטים ירצה בינתיים להגיש הצעת חוק משלו, או שחבר כנסת דני נוה ירצה להגיש הצעת חוק נוספת...

דני נוה:

	יש היגיון שאם אנחנו כבר מתקנים את החוק, לא נעשה זאת טלאי על טלאי.

היו"ר אמנון רובינשטיין:

	אני כן אתמוך בהרחבה של המושג הורה, אבל לא להכניס מורים ובייביסיטר – זה סיפור אחר. 

דני נוה:

	גם אני לא מציע את זה.

היו"ר אמנון רובינשטיין:

	אני מציע שנעשה את זה אחרי הקריאה הראשונה. לא תהיה כאן בעיה של נושא חדש. 

	אנחנו  מחליטים פה אחד להעביר את הצעת החוק לקריאה ראשונה.

שלמה שהם:

	השאלה היא  מה הנוסח שמציעים. נעביר זאת כך ואחר כך נדון?

ענת אסיף:

	אפשר לכתוב: במקום תיקון סעיף 1 – תיקון סעיף 2א.

היו"ר אמנון רובינשטיין:

	בכפוף לתיקון הזה.

ענת אסיף:

	תיקון סעיף 2א רבתי: "בסעיף 2א לחוק תיקון דיני הראיות (הגנת ילדים)... בסופו יבוא: "לעניין סעיף זה, הורה – לרבות ידוע או ידועה בציבור של אב או אם ביולוגיים, לרבות הורה מאמץ או אפוטרופוס".

היו"ר אמנון רובינשטיין:

	זה לא תיקון טכני, זהו תיקון מהותי. 




דני נוה:

	אני מקבל את ההצעה שלך להעביר זאת בקריאה ראשונה, ולקראת הכנה לקריאה שנייה ושלישית למצוא את ההגדרה הנכונה, יחד עם משרד המשפטים. 
	
היו"ר אמנון רובינשטיין:

	תודה רבה, אנחנו עושים הפסקה בישיבה.

שעה 10:50.



2. הצעת חוק סדר הדין הפלילי (סמכויות אכיפה – מעצרים) (תיקון – נוכחות הורה בחקירת
קטין), התש"ס-1999, חבר הכנסת דני נוה (פ/1106) – אישור לקריאה ראשונה – הצבעה

שעה 11:15.

היו"ר אמנון רובינשטיין:

	בוקר טוב. ישיבת הוועדה פתוחה. הנושא על סדר היום – הצעת חוק סדר הדין הפלילי (סמכויות אכיפה – מעצרים) (תיקון – נוכחות הורה בחקירת קטין), התש"ס-1999, הצעת חוק פרטית של חבר כנסת דני נוה. 

	חבר כנסת נוה, בבקשה.

דני נוה:

	רצה הגורל, והיום, כשפתחתי את העיתון, יש סיפור בידיעות אחרונות על שלוש נערות בנות 13 מאילת, שנחקרו בתחנת המשטרה בלילה. 

	אני מצטער, אני מסתמך על הפרסום בעיתון, אני לא יכול לומר לכם שבדקתי את המקרה. 

	הן נחקרו במשך שעה ארוכה לא על ידי חוקרי  נוער ומבלי שאיפשרו להן להודיע על כך להוריהן. מדובר כאן כביכול באיזשהו סיפור של קבוצה של נערים ונערות  מאילת ששיחקו במחבואים, עלו על איזשהו גג בניין ואחד השכנים התלונן כנגד הבנות הללו. 

	הבנות האלה מצאו את עצמן בתחנת המשטרה ונחקרו כל הלילה. 

היו"ר אמנון רובינשטיין:

	שאלה אם הידיעה נכונה – אנחנו לא יודעים.

דני נוה:

	אנחנו לא יודעים – אני בכוונה מסתייג, אני אומר על סמך הסיפור בעיתון.

	הצעת החוק שמדובר בה כאן היא הצעת חוק שבאה בעצם להבטיח את זכויות הקטין הנחקר באופן כזה שחקירה של קטין לא תהיה אלא בנוכחות הורה, עם סייג אחד שאני הצעתי – שזה לא  יכלול מקרה של קטין שנחשד בעבירות בטחון. 

שמואל סף:

	קטין זה רק חשוד.

דני נוה:
	
	אנחנו מדברים כאן על חשוד. מה שאני מציע זה לקבוע שנוכחות הורה בחקירה מן הסוג הזה תהיה מנדטורית. 

	אני מבין שמשרד המשפטים בשעתו גם ביקש ממני להמתין המתנה מסויימת עם העניין, אבל אני בהחלט מקדים ואומר שהכוונה שלי לקדם את הצעת החוק הזאת בתיאום ובשיתוף פעולה עם משרד המשפטים ולא באיזשהו ניסיון  לכופף ידיים למישהו.


היו"ר אמנון רובינשטיין:

	תודה רבה.

	נציג לשכת עורכי הדין. 

שמואל סף:

	קודם כל, אנחנו כמובן בעד ואנחנו מתנצלים שלא עלינו על כך לפני כן. הדבר השני – לא רוצים להתייחס רק לעצור, למה לא כל חשוד? זאת אומרת, למה רק העצור, יש לו את הזכות הזאת שהורה יהיה נוכח בחקירה? 

	אני טוען – כל קטין שהוא חשוד בעבירה...

היו"ר אמנון רובינשטיין:

	או ילד. 

שמואל סף:

	 ההגדרה כאן היא קטין והיא מקובלת עלינו, אבל כאן הצעת החוק מצומצמת רק לעצור, ואני אומר גם לחשוד. זו נקודה אחת. 

	הערה שנייה – עבירת בטחון סעיף 35 זהו אילן רחב מדי, גדול מדי. אני לא משוכנע שההורה לא צריך להיות מעורב לחלוטין, גם אם חושדים שהילד זרק אבנים, או במסגרת הפרעה בטחונית או כל הגדרה רחבה. אני חושב שזה לא נכון. 

	בנושא של ילד שחשוד במשטרה על עבירה שיש בה אלמנט בטחוני כזה או אחר, צריך להיות הכלל שההורה יהיה נוכח, למעט, והלמעט צריך להיות מאד מצומצם. דוגמה אחת שההורה עצמו חשוד בעבירה יחד עם הקטין, או שהחשוד עצמו – נוכחות ההורה תפריע לאיזו  פעולה חקירתית מסועפת שכרגע מתנהלת.

היו"ר אמנון רובינשטיין:

	משרד העבודה והרווחה.

בתיה ארטמן:

	אנחנו עובדים על הצעת חוק משותפת עם משרד המשפטים שמדברת על נוכחות של הורה לא רק במעצר אלא גם בחקירה, ועל סייגים שכפופים כמובן לטובת הילד, וזה אם ההורה הוא שותף לעבירה או מזיק לילד. יש לנו בהצעה גם התייחסות שבמקרה שלא ניתן להזמין את הקטין  באמצעות ההורה או קרוב אחר, יהיה מבוגר  מתאים. 

	ההצעה שלנו היא הרבה יותר רחבה ומתייחסת לכל החריגים האפשריים, גם למקרים שלא ניתן לאתר את ההורה בזמן  מתאים.

היו"ר אמנון רובינשטיין:

	חבר הכנסת נוה מוכן להתאים את זה.




בתיה ארטמן:

	בחוק לתיקון דיני הראיות (הגנת ילדים) יש התייחסות לנוכחות של הורה בחקירה של חוקר ילדים. הסעיף הזה אומר שהנוכחות של ההורה תהיה רק ברשות חוקר נוער, ואנחנו את הסעיף הזה רוצים לשמר. 

היו"ר אמנון רובינשטיין:

	הורה יכול להיות גורם שלילי גם כן. 

	המשרד לבטחון פנים.

מפקח מאיר דב ברקוביץ':

	גם אנחנו חשבנו שנכון לחכות לדיון שאנחנו שותפים לו  בהצעת החוק, ושם הוא הרבה יותר רחב, אבל מאחר שאנחנו מדברים בסדר הזה, אני אתייחס בכל אופן לגופו של עניין.

	כאן יש לנו כמה הסתייגויות. ראשית – זה נכון, לפי החוק אין בעצם שום חובת נוכחות של הורים, אבל לפי הנחיות המשטרה עד גיל 14 יש חובת נוכחות של הורים בחקירה.  לגבי המקרה שהוקרא לנו כאן, אם הייתי יודע עליו קודם, הייתי יכול לבדוק אותו לגופו.

דני נוה:

	גם אני לא ידעתי עליו קודם. 

מפקח מאיר דב ברקוביץ':

	עד גיל 14 ממילא ההנחיות מחייבות חובת נוכחות של הורה, למעט מקרים מסויימים. מגיל 14 ועד גיל 18 ההוראות קובעות שבמידת האפשר – אם זה לא מפריע לחקירה, אם אין מגבלות אחרות והורה מבקש - צריך גם כן לאפשר לו את זה. 

היו"ר אמנון רובינשטיין:

	מה זה קטין? עד גיל 17 או עד גיל 18?

מפקח מאיר דב ברקוביץ':

	עד גיל 18. 

היו"ר אמנון רובינשטיין:

	בן 18 הוא יכול להיות כבר רב פושעים. 

מפקח מאיר דב ברקוביץ':

	כאן אני רוצה לציין נקודה שהיא מאד חשובה. בהרבה מקרים – ואת זה למדנו מהניסיון בחקירות של קטינים – הנוכחות של ההורה היא דווקא הדבר שמונע מאותו קטין להודות במעשה שהוא עשה.

	מבחינת המשטרה, לדבר הזה יש השלכה מאד משמעותית לגבי הקטין, למשל בפתיחת הליך א.ת. – הליך אי תביעה, שלא נרשם עם הפרטים שלו במסוף המשטרתי, אבל התנאי להליך הזה הוא הודאה, ולפעמים  החוקר מתרשם שהילד בעצם היה מודה, אבל הפחד שלו מההורה יותר גדול מהפחד שלו להודות בפני השוטר ולסגור את ההליך. במקרים האלה, לאותו קטין ייפתח תיק פ.א. החקירה תמשיך מפני שהוא לא הודה, ומכאן הרישום הזה נסגר.

	בתוך ההצעה הרחבה יותר דובר  וישנם דברים נוספים שצריך לקחת אותם בחשבון, למשל איך מזמינים את ההורה הזה. אני מנסה לחשוב אפילו על המקרה הזה – מה קורה אם צריך לחקור משהו עכשיו כי יש ראיות שיילכו לאיבוד, ההורה גר בקרית-שמונה והילדים נמצאים באילת. מהו זמן ההמתנה שצריך להמתין? הדברים האלה צריכים להיות מוסדרים.

היו"ר אמנון רובינשטיין:

	בתקנות. 

מפקח מאיר דב ברקוביץ':

	מהו זמן סביר לכל אחד? לפי מה קובעים? – לפי מקום העבודה של ההורה, אם הוא יכול להגיע או לא יכול להגיע, או דברים דומים?

	יש נושא ההתייעצות. מה קורה כשהוא מגיע? האם הוא יכול להתייעץ עם הקטין, לא יכול להתייעץ עם הקטין – הדברים האלה מדוברים בהצעה הכללית ויש התייחסות אליהם, שאנחנו עוד דנים בה.

	יש הצעות אחרות של מבוגר מתאים שיהיה נוכח בחקירה, יש כאלה שמדברים על קצין מבחן שיהיה נוכח בחקירה – אי אפשר להפוך את החקירה בסופו של דבר לאיזו קבוצת דיון או לחלופין לאיזה ראיון כזה שהדברים יהיו ברורים מראש, כך שמאד חשוב שהדברים האלה יהיו נדונים בראייה הרחבה, תוך לקיחה בחשבון של המגבלות השונות. 

	דבר אחרון שאמרנו בתגובה שלנו להצעה, שאם יש איזשהו חשש – אנחנו חושבים שחוקרי הנוער שחוקרים קטינים הם מיומנים, עושים זאת בזהירות ולפעמים יש איזשהו רושם של אנשים שזה נעשה בעודף זהירות. אין גם הרבה משפטי זוטא, בשנים האחרונות הולכים ויורדים משפטי זוטא של טוענים לאיזושהי השפעה לא הוגנת בחקירה של קטינים.

היו"ר אמנון רובינשטיין:

	בכלל לא בקטינים. במקרים של קטינים אין זוטא. 

מפקח מאיר דב ברקוביץ':

	יכולים להיות. 

היו"ר אמנון רובינשטיין:

	אני שואל אם מה שאתה אומר שיש ירידה במשפטי זוטא, זה לגבי קטינים או בכלל. 

מפקח מאיר דב ברקוביץ':

	אני אומר שלגבי קטינים זה לא דבר שכיח שיש משפטי זוטא. חלק מהעניין כי בחלק גדול מהמקרים בפועל ההורים נוכחים, וכשההורה לא נוכח השוטר מחוייב לתת על כך דין וחשבון כתוב שמסביר מהי הסיבה שהוא לא איפשר את נוכחות ההורים, וזה דבר שיש עליו בקרה שוטפת. הבקרות שלנו ביחידות על כל תיק  ותיק הן בקרות שלוקחות בחשבון גם את הנקודה הזאת – האם הורים היו נוכחים, למה לא היו נוכחים, האם הוא החתים אותם על העדות כשהם היו נוכחים.

שלמה שהם:

	זה לא יכול להיות משום שקטינים כאלה לא ידעו על זכויותיהם אחר כך?


היו"ר אמנון רובינשטיין:

	הוא אומר עד גיל 14. 

מפקח מאיר דב ברקוביץ':

	עד גיל 14 יש חובה לאפשר, אלא אם כן.   מגיל 14 אין חובה לאפשר אלא אם כן. 

שלמה שהם:

	אין כמעט זוטא לקטינים – זה מעניין. 

היו"ר אמנון רובינשטיין:

	תודה.

	עורכת-דין דנה מרשק-מרום, את מייצגת את האגודה הבינלאומית לזכויות הילד. 

דנה מרשק-מרום:

	רציתי דווקא להגיד משהו הפוך לכך. חזרתי קצת לדו"ח ועדת גולדברג, ובדו"ח הזה נאמר שהנוכחות של הורים בחקירה באמת נתפסת בדרך כלל כמיטיבה עם הקטין, אבל הם דווקא מצביעים על סיטואציה שבה נוכחות הורה בחקירה יכולה במישרין או בעקיפין להפעיל לחץ על קטינים דווקא כן להודות בביצוע העבירה ולוותר לעתים על הזכויות שלהם. 

	הסייג שם מתייחס לסיטואציה שבה לפעמים קטין מפחד יותר מההורה שלו מאשר מהחוקר, ולכן הסייג שהם מציעים שם הוא שנכון – הכלל יכול להיות נוכחות של הורה, קצין מבחן, עובד סוציאלי, אבל הכל תלוי ברצונו ובבחירתו של הקטין, וזה אלמנט שנראה לי  משמעותי,  שאפשר אולי לדון בו. 

שלמה שהם:

	ומה עם החשש שהקטין יאמר את רצונו משום הפחד מהחוקר? 

היו"ר אמנון רובינשטיין:

	 היא מצטטת את ועדת גולדברג.

דנה מרשק-מרום:

	אני מצטטת את ועדת גולדברג ואני גם מסכימה לגישה הזאת. אני חושבת שהשאלה שלך וגם שאלות אחרות לא מייתרות גם את הדיון בשאלה לגבי הנוכחות של עורך-דין בחקירה של קטין, שזה נושא שלי הוא נראה מאד קשור, כאדם ששומר על הזכויות של הקטין. להורה יש  תפקיד אחר בחקירה.

	דו"ח ועדת גולדברג מדבר על נוכחות פסיבית של כל הדמויות האלה, שזה גם מודל שאני חושבת שצריך לקחת בחשבון.

מפקח מאיר דב ברקוביץ':

	זה לא סתם נוכחות פסיבית. זה מאחורי מראה חד-כיוונית ומערכת שמע חד-כיוונית. 


דנה מרשק-מרום:

	לא, נוכחות פסיבית זו נוכחות שלא מתערבים בחקירה, שאי אפשר לשאול שאלות. זה מה שהם מציעים, ואלה ההתלבטויות שיש לי בקשר להצעה הזאת. 

תמר פלד-אמיר:

	אני גם מצטרפת למברכים על ההצעה ואני רוצה להצטרף לשני הדברים האחרונים שנאמרו	 כאן. האחד – לנושא של השארת שיקול דעת לקטין, שלא יהיה נוכח הורה. חשוב להשאיר לקטין את הבחירה ולא לעשות זאת אבסולוטי שתמיד תהיה נוכחות בשביל לאפשר לו באותם מצבים שבהם הוא חושב שזה לא יעלה בטובתו, שההורים לא יהיו נוכחים. 

	כמו כן, אני מצטרפת לדברים של נציג הלשכה לעניין  עבירת הביטחון. אני חושבת שהכלל צריך להיות גם בנושא עבירות ביטחון שכן מאפשרים, אלא אם כן בהנמקה בכתב, מסיבות שבהן צריך להגדיר בדיוק מה החשש.

היו"ר אמנון רובינשטיין:

	עבירות ביטחון נובעות מכך שחלק גדול מהמחבלים היו קטינים, לפי הגדרה של החוק הישראלי. 

תמר פלד-אמיר:

	אבל עדיין אני חושבת שלא צריך לשלול את נוכחות ההורה חד-משמעית, אלא אני חושבת שצריך שהכלל ימשיך לחול ובנושא הביטחון תהיה אפשרות לחריג, אבל צריך להגדיר בדיוק – לא עבירות ביטחון, אלא חשש לסיכול חקירה או משהו כזה.

היו"ר אמנון רובינשטיין:

	זו קריאה ראשונה. 

	היועץ המשפטי של הוועדה שלנו.

שלמה שהם:

	לגופו של עניין יש הרבה מה לומר והדברים נאמרו. אני רק אומר כך – קודם כל, התיקון לא צריך להיות בחוק הזה, וכבר שוחחתי על כך עם ענת אסיף ואנחנו תמימי דעים בעניין הזה, והסיבה היא פשוטה – בחוק המעצרים, למרות רצוננו הגדול, משרד המשפטים והמשטרה הצליחו להניא אותנו מלעסוק בנושא החקירה בכלל. יש בכלל לקונה גדולה מאד בנושא של הסדרת חקירה בחוק. 

היו"ר אמנון רובינשטיין:

	אין חוק שמסדיר חקירה.

שלמה שהם:

	זו בעיה קשה בפני עצמה. המקום הנכון באמת לתקן את זה – ואני מבין שמשרד המשפטים עובד על כך, זה במסגרת...

המשנה ליועץ המשפטי לממשלה יהודית קארפ:

	אבל נכון שזה לא חוק שעוסק...

שלמה שהם:

	או חוק מודרני אחר – חוק יסוד: כבוד האדם וחירותו.

היו"ר אמנון רובינשטיין:

	חוק ישראלי שמסדיר את כל ההיבטים. אגב, חברי הוועדה  התלוננו על כך שאין חוק שמסדיר את זה.

דני נוה:

	את זה אני משאיר לחבר הכנסת שטייניץ. 

שלמה שהם:

	מכל מקום, רק ברפרוף ראיתי את ההצעה או טיוטה של הצעה שמתגבשת כרגע במשרד המשפטים – ראיתי זאת רק הבוקר – לטעמי לפחות, היה ראוי להמתין. שם יש הסדר הרבה יותר מאוזן. 

המשנה ליועץ המשפטי לממשלה יהודית קארפ:

	רציתי להגיד שהממשלה כמובן לא התנגדה להצעה, משום שהגרעין שלה הוא גרעין נכון. יחד עם זאת, הייתה הסכמה, ולפי מיטב הבנתנו, ההסכמה היתה שההצעה תעבור קריאה טרומית ואחרי הקריאה הטרומית היא תמתין, ולא שיעבירו אותה עוד קריאה ראשונה ואז היא תמתין. 

היו"ר אמנון רובינשטיין:

	השאלה כמה זמן.

המשנה ליועץ המשפטי לממשלה יהודית קארפ:

	אני רוצה לנמק למה לפי דעתי לא ראוי להעסיק את הכנסת בדיון על הצעה שהיא הצעה מאד חשובה, אבל שהיא חלקית שבחלקית, זאת אומרת – אני אשתמש במלים בוטות- היא מין סיסמה שאין מסביבה שום הסדרים שבאמת מאפשרים לעשות אותה אות חיה ולא רק הצהרה על פני החוק. 

	אני חושבת שלקיים דיון בכנסת בהצעה כל כך חלקית בתוך קריאה ראשונה עושה עוול גם להצעה, גם לחברי הכנסת וגם לממשלה, ולכן אני מציעה שחבר הכנסת ישקול בכל זאת את האפשרות להמתין עם הקריאה הראשונה עד שתהיה לנו הצעה. אנחנו עובדים עכשיו, אנחנו מקיימים ישיבות בתכיפות רבה. הנושא מאד מורכב והפריסה שלו היא רחבה הרבה מעבר לקטע של נוכחות הורים בחקירה. אני מניחה שזה יקח עוד כמה חודשים, אבל אין בכך כדי לגרוע מהאבהות וכל מה שמתלווה לעובדה שאתה הצעת את ההצעה שלך בעניין.

היו"ר אמנון רובינשטיין:

	אבל הוא רוצה שההצעה שלו תעבור.








דורית ואג:

	אפשר לאשר כאן לקריאה ראשונה, לפרסם ב"כחול" ושזה יחכה על שולחן הכנסת עד שתגיע הממשלה, ואז הקריאה הראשונה תהיה ביחד.

המשנה ליועץ המשפטי לממשלה יהודית קארפ:

	אני לא כל כך משוכנעת שחבר הכנסת המציע – יש לו עניין שתתפרסם הצעה שלו...

היו"ר אמנון רובינשטיין:

	חברי כנסת רוצים שיהיה להם רקורד בחקיקה, זה דבר ברור.

המשנה ליועץ המשפטי לממשלה יהודית קארפ:

	בסדר, אבל הרקורד קיים.

שמואל סף:

	ההצעה שלכם כוללת את סעיף 28? זו האמירה שאומר הקטין לפני שעוצר אותו הקצין.

ענת אסיף:

	כן. שואלים אותו אם יש לו התנגדות, ואם הנימוק שלו סביר...

היו"ר אמנון רובינשטיין:

	חבר הכנסת נוה, אתה מוכן?

דני נוה:

	מה שאני חושב, אם זה מקובל על הגברת קארפ, שאנחנו נכין זאת לקריאה ראשונה ונמתין עם העלאת הנושא לקריאה ראשונה עד שהממשלה תהיה מוכנה. 

היו"ר אמנון רובינשטיין:

	ואז נגיש שתי הצעות. 

שלמה שהם:

	אני רוצה להעיר הערה לחבר הכנסת נוה. בעניין הזה לפחות, לטעמי – ובדרך כלל אני לא מעיר הערות כאלה - אבל כדאי, גם משום העניין של המקום שזה מפורסם, היה כדאי לדעתי להמתין, כי הצעה כזו, ברגע שהיא מתפרסמת לציבור בצורה שהיא מתפרסמת...

דורית ואג:

	זה יחכה ב"כחול" ולא יעבור.

היו"ר אמנון רובינשטיין:

	הוא אומר להכין לקריאה ראשונה.


שלמה שהם:

	לא לפרסם.

דורית ואג:

	לא לפרסם זה כבר סיפור אחר. 

שלמה שהם:

	ברגע שאני מאשר כאן, זה צריך להתפרסם. 

בתיה ארטמן:

	יש לי הערה כללית בקשר לאזכור מאמץ, הורה מאמץ. היום, לפי חוק האימוץ, לא צריך להזכיר יותר בשום חיקוק, בשום מסמך, ולכן ההגדרה זה הורה ואפוטרופוס, לא צריך לרבות. 

היו"ר אמנון רובינשטיין:

	אני רוצה להציע כך – קודם כל, ברור לי שצריכות לבוא למליאה שתי הצעות – זכותו של חבר הכנסת שזה יגיע. אני מציע לקבל את ההצעה של חבר כנסת נוה, ואני רוצה לומר מה דעתי, ודעתי שזה לא מחייב אף אחד. 

	לדעתי, אם נגביל את זה לילד ולא לקטין, הרבה מהבעיות ייפתרו, ולקטין עצמו נשאיר שיקול דעת, כלומר מגיל 14 עד גיל 18 זו תהיה זכות של הקטין.

תמר פלד-אמיר:

	בעיניי, זה מאוחר מדי לתחום את שיקול הדעת מגיל 14. יש ילדים בני 10 שברחו מהבית ובדרך עשו משהו והם פוחדים.

היו"ר אמנון רובינשטיין:

	אבל אלה ההנחיות של המשטרה. 

המשנה ליועץ המשפטי לממשלה יהודית קארפ:

	על ההנחיות של המשטרה יש ויכוח. 

היו"ר אמנון רובינשטיין:

	על כל פנים, אני בדרך כלל בעד הגנה, אבל להגיד שבגיל 17 בחור צעיר שעשה פשעים ממוצעים, דינו כמו ילד בן 9, זה פשוט כופר בעניין.

המשנה ליועץ המשפטי לממשלה יהודית קארפ:

	אבל לעומת זאת, אנחנו לא מקבעים גיל מסויים. מרגע שקטין מסוגל להביע את דעתו באופן מושכל, אנחנו מתחשבים.

היו"ר אמנון רובינשטיין:

	מי יחליט?

המשנה ליועץ המשפטי לממשלה יהודית קארפ:

	המשטרה תחליט. אנחנו מתחשבים על כל פנים במה שיש לו להגיד לעניין הזמנת ההורים. 

היו"ר אמנון רובינשטיין:

	אחריות פלילית של ילד בגיל 14 היא שונה מאשר...

מפקח מאיר דב ברקוביץ':

	דרך אגב, את זה המשטרה עושה אפילו עד גיל 14. בכל מקרה שואלים אותו.

המשנה ליועץ המשפטי לממשלה יהודית קארפ:

	אני לא מציעה שבהזדמנות זו אנחנו נכריע בעניינים שהם מאד מהותיים ומאד בסיסיים כדי לפתור את הבעיה באיזה שלב יחכה החוק. זה פתרון מסוכן מדי, לטעמי. 

שמואל סף:

	אני רוצה להצטרף ליהודית. אני חושב שמה שהצעת, כבוד היושב ראש, יש בו הרבה בעיות אחרות, כי אני חושב שאתה מדבר על קבוצה אחרת של גיל 17, ואני אומר לך שבאופן נורמטיבי, רוב בני ה-17 שלא עזבו את הבית לצבא הם עדיין מטופחים על ידי הבית ומטופלים על ידי הבית, והבושה שלהם מההורה, זו יכולה להיות הדרך הנכונה לתיקון כבר בשלב החקירה ולא לחכות עד שייצא כתב אישום או תצא המלצה של קצין נוער או של חוקר ילדים, או כל דבר אחר. 

	אני אומר – יש בכך המון אלמנטים, יש היגיון לתת שיקול דעת מסוים לקטין, יש היגיון לתת שיקול דעת נוסף לחוקר ויש היגיון לתת שיקול דעת בכלל למשפחה. המשפחה היא מורחבת בעיניי, זה לא רק ההורים, כי אולי דווקא במשפחה יש בעיה והוא גר עם הסבתא, או אולי הסבא או הדוד היכן שהוא מתגורר. 

היו"ר אמנון רובינשטיין:

	אבל החוק צריך להגדיר מי. הסבתא תשפיע על ההורים, ההורים ישפיעו על הקטין. אתה רוצה שאני אביא את הסבא והסבתא משני הצדדים?

דני נוה:

	אני לא חושב  שבהקשר הזה אנחנו יכולים לפתור את השאלה הזו, שהיא שאלה מאד מורכבת, ולכן מה שאני מציע זה שנכין את זה כרגע כך לקריאה ראשונה ונמתין עם זה,  לא נביא את זה למליאה.

המשנה ליועץ המשפטי לממשלה יהודית קארפ:

	אבל עם פרסום או בלי פרסום?

דורית ואג:

	עם פרסום, אבל בלי להעביר במליאה, אלא לחכות להצעה הממשלתית ולהעביר אותן ביחד.

דני נוה:

	בלי להעביר את זה להצבעה במליאה.

היו"ר אמנון רובינשטיין:

	איך אני יכול לא להעביר את זה למליאה?

דורית ואג:

	הקריאה הראשונה זו אחריות של חבר הכנסת המציע מול מזכירות הכנסת. אם הוא לא יבקש מהם להביא זאת לקריאה ראשונה, זה לא יובא עד אשר הוא יבקש. 

היו"ר אמנון רובינשטיין:

	אז מה התועלת שנקבל תגובה על החוברת הכחולה?

שלמה שהם:

	רציתי להעיר עוד כמה הערות כדי להסביר למה באמת העניין הוא מסובך ומורכב ויש כאן שיקולים לכאן ולשם. דווקא משום כך, אני חושב שכן היה ראוי, כי בכל מקרה כך הרי לא נעביר את זה. נצטרך לתקן את זה בחוק הנוער (שפיטה, ענישה  ודרכי טיפול), זה בלאו הכי מקבל צורה אחרת – איך נתקן, איזה גילאים וכו'. 

	זו הזדמנות נדירה שבה אני מסכים עם יהודית קארפ בעניינים האלה. 

דני נוה:

	זכיתי שהבאתי אתכם להסכמה.

שלמה שהם:

	אם מותר לי בתור עצה – אני חושב שהיה ראוי כן להמתין עם זה. בלאו הכי הרי ההצעה תובא, ואז יכול להיות שהיא תבוא כמיזוג של ההצעה הזאת עם ההצעה הממשלתית. 

דורית ואג:

	אבל  היא לא יכולה לבוא למיזוג אם היא לא עוברת קריאה ראשונה.

המשנה ליועץ המשפטי לממשלה יהודית קארפ:

	לא, היא תעבור קריאה ראשונה כפי שהיא, אבל היא תעמוד מול הצעה.

היו"ר אמנון רובינשטיין:

	אם זה נראה לך, אני מוכן לקבל את ההצעה הזאת שאנחנו נעביר את זה לפרסום בהצעות חוק, אבל יש הסכמה עם היוזם שהוא לא מביא את זה לקריאה ראשונה במליאה לפני שמגישים את הצעת החוק הממשלתית. 

דני נוה:

	בהחלט. 

היו"ר אמנון רובינשטיין:

	זה נראה לי סביר, אבל גם אז יש כמה תיקונים שצריך לנסח אותם מחדש. קודם כל, ההערות של שלמה שהם.

המשנה ליועץ המשפטי לממשלה יהודית קארפ:

	הבעיה שלנו שהתרומה שלנו להצעות לתיקון אפשרי הן מהפך שלם בהצעה, משום שזו למעשה מסגרת הרבה יותר רחבה. אני מוצאת קושי. 

היו"ר אמנון רובינשטיין:

	יש לי בעיה עם עבירות ביטחון, צריך להגדיר עבירות ביטחון. 

ענת אסיף:

	הפנייה לסעיף 35. 

שלמה שהם:

	אם אני הולך לתקן את חוק הנוער (שפיטה, ענישה ודרכי טיפול), אני צריך להזכיר שם. 

היו"ר אמנון רובינשטיין:

	אני מבקש מכם בניסוח להצעת החוק, גם לצורך זה, שיהיה מגע עם משרד המשפטים ועם היועץ המשפטי של הוועדה, ואנחנו נמתין עם הקריאה הראשונה.

	כמה זמן אתם חושבים שנחוץ?

דורית ואג:

	היא אמרה חודשים. 

דני נוה:

	מושב הקיץ של הכנסת.

דורית ואג:

	לא. זה לא חודשים. זה מהיר. 

המשנה ליועץ המשפטי לממשלה יהודית קארפ:

	לפי הערכתי, ואני מוכרחה לומר – כיוון שאנחנו צריכים גם לקיים דיון עם שירות הבטחון הכללי על הנושא של עבירות ביטחון, זה יקח אני מעריכה חצי שנה.

דני נוה:

	זה מביא אותנו למושב החורף של הכנסת, בשנה הבאה.

המשנה ליועץ המשפטי לממשלה יהודית קארפ:

	אני מוכרחה לומר שיש לנו כבר דוגמאות שלמשל תמר גוז'נסקי הסכימה וכן חברת הכנסת יעל דיין הסכימה לחצי שנה בנושא של קורבנות עבירה ובהצעות אחרות. אני לא רוצה לפזר הבטחות לא ריאליות. 

דני נוה:

	טוב, אני מקבל את זה. אני לא יכול לכפות על משרד המשפטים. 

היו"ר אמנון רובינשטיין:

	זמן ההמתנה המקסימלי הוא חצי שנה מהיום עד לקריאה הראשונה בפועל. 

המשנה ליועץ המשפטי לממשלה יהודית קארפ:

	כל זה אני אומרת ומצהירה לא מתוך כוונה לשלול ממך את הזכות.

דני נוה:

	לא, ברור לי שזה לא מתוך כוונה לשלול וגם לא מתוך כוונה להשהות, אלא מתוך כוונה טובה.

דורית ואג:

	כשאתה אומר חצי שנה, הכוונה היא תחילת כנס החורף – אוקטובר-נובמבר.

היו"ר אמנון רובינשטיין:

	אני רוצה לשאול – אולי אתם יכולים להאיר את עיניי - מהי ההגדרה של קטין במדינות אחרות. 

המשנה ליועץ המשפטי לממשלה יהודית קארפ:

	יש שפע של הגדרות, וזה נע הייתי אומרת בין 16 ל- 21, כשלפי האמנה לזכויות הילד המדובר בקטין עד גיל 18 שהוא שצריך להגן עליו. 

היו"ר אמנון רובינשטיין:

	אבל יש מציאות שבה...

המשנה ליועץ המשפטי לממשלה יהודית קארפ:

	זה לא אומר שאי אפשר להתייחס מתוך דיפרנציאציה לגילים השונים, והא ראיה שלנושאים שונים יש לנו גילים שונים. זה לא אומר דבר. בשאלה במסגרת ההליך הפלילי, אני מוכרחה לומר כחברה בוועדה, שאנחנו באופן שיטתי מגינים, מבקשים שהמדינות תגננה על זכויות קטינים בהליך הפלילי עד גיל 18, משום שיש נטייה במדינות השונות לעשות מה שאני קוראת חיים קלים ולטפל אחרת בקטינים מגיל 16 או מגיל 17 ולהעביר אותם למערך הכללי של דרכי הענישה.

היו"ר אמנון רובינשטיין:

	יש ניסיון שגיל העבריינים יורד בצורה מדהימה.

המשנה ליועץ המשפטי לממשלה יהודית קארפ:

	זה גם עניין שטעון בדיקה ובחינה. יש גם איזשהו מיתוס של פרסומים בהקשר הזה, שהוא מאד  מכוון על ידי הראייה של  ORDER& LAW, שמבקשים להתייחס לקטינים בחומרה יותר גדולה, אבל כשהדברים נבדקים, לא בהכרח שינויי האחוזים בגילאי העבריינים מעידים על תזוזה משמעותית.



היו"ר אמנון רובינשטיין:

	לא? ברצח לא? אני קראתי מאמר באחד מה- LAW REVIEWS האמריקנים, שאמר שאחת התופעות המדהימות זה שמעבריינות נוער עוברים לעבריינות ילדים, פשוט שגיל מקרי הרצח – של הרוצחים - הולך ויורד.

המשנה ליועץ המשפטי לממשלה יהודית קארפ:

	זו שאלה בכמה מקרים אתה מדבר לעומת כלל אחוזי הרצח. היה מקרה של רצח על ידי ילד בן 11 כבר לפני עשר שנים. האם יש לנו באופן מובהק הרבה יותר רציחות על ידי ילדים?

	אני קראתי איזשהו מאמר שמתייחס דווקא לנטייה הזאת להצביע באופן שבאיזשהו מקום מכוון על הנושא של ירידת גיל הפשיעה. 

היו"ר אמנון רובינשטיין:

	אני כעת בדקתי את מספר האסירים בארצות הברית בהשוואה לישראל, ל- 100,000 איש – פי חמישה בארצות הברית. 

דני נוה:

	אנחנו מתקדמים לכיוון שלהם.

היו"ר אמנון רובינשטיין:

	לא. אנחנו נשארים ביו 6,000 ל- 8,000 אסירים כבר חמש שנים. 

מפקח מאיר דב ברקוביץ':

	אני רוצה להציע עוד משהו, אם חבר כנסת דני נוה יקבל זאת. אני בדרך כלל לא חושש מהצבע הכחול, אבל הדפים הכחולים קצת מדאיגים אותי. אני חושש מהעניין שהדבר הזה יפורסם, ואחר כך בסופו של דבר לא יודעים איך הדברים מתגלגלים גם עם ההחלטה שזה ימתין. גם כאן היה צריך בעצם להמתין, ובכל אופן הגענו לדיון הזה.

	מה שחשבתי להציע, אם זה נראה לחבר הכנסת, שאנחנו נמשיך את הדיון בוועדה על ההצעה הכוללת. בסופו של דבר, כשהדיון הזה יגיע לאיזשהו סיכום, לקחת את כל הפרק שעוסק בנוכחות הורים ואותו תגיש כהצעה פרטית. אנחנו נוציא אותו מתוך ההצעה הכללית, אותו תגיש כהצעה פרטית.

המשנה ליועץ המשפטי לממשלה יהודית קארפ:

	לא צריך להוציא, אפשר במקביל. 

מפקח מאיר דב ברקוביץ':

	ואז אין לנו בעיה של פרסום של משהו שעלול להטעות.

היו"ר אמנון רובינשטיין:

	זה לא נראה לי שתוציאו פרק שלם ותעבירו. יותר נראה לי שהוא יגיש את הצעת החוק שלו והממשלה תגיש הצעת חוק מלאה ומושלמת, ואנחנו נאחד – אנחנו עושים את זה כל הזמן. 

דורית ואג:

	נאחד על פי הנוסח שאתם תביאו. 

שלמה שהם:

	ברשותכם, לפרוטוקול, אני מציע שההצעה תהיה הצעת חוק הנוער (שפיטה, ענישה ודרכי טיפול) (תיקון – נוכחות הורה בחקירת קטין), התש"ס-2000.

המשנה ליועץ המשפטי לממשלה יהודית קארפ:

	אבל אני בכל זאת הייתי רוצה להבין, למען עצמי, מה קרה לה להסכמה הזאת. אנחנו הבנו לא נכון שאחרי הקריאה הטרומית זה יחכה? היה כאן אי מפגש כוונות, או מה קרה? למה אנחנו מוצאים את עצמנו עכשיו לקראת קריאה ראשונה?

דני נוה:

	שוב, אני מרגיש קצת לא נוח כי אני לא רוצה לעשות משהו אם יש לכם תחושה שצריך היה לעצור כאן. 

המשנה ליועץ המשפטי לממשלה יהודית קארפ:

	זאת התחושה שלנו.

דני נוה:

	אז אני מוכן לעצור כאן כי אני לא רוצה לעשות שום דבר שהוא בניגוד למה שאתם חושבים שהיה מוסכם בינינו בעניין הזה.

	אני הבנתי את העניין כעניין שבו אני לא מקדם את הצעת החוק, אלא בתיאום איתכם, אבל אם ההבנה שלכם שמשמעות הדבר הזה, יהודית, לעצור כאן, אז אני אעצור כאן, אני לא אעשה שום דבר שהוא מנוגד למה שאתם חושבים שהוא הבנה ביניכם לביני. 

המשנה ליועץ המשפטי לממשלה יהודית קארפ:

	אני רוצה להסביר. אני הייתי מאד מעריכה אם  היית מכבד את הדבר הזה, לפחות ככל שאנחנו הבנו אותו, כי יש לכך ערך תקדימי לגבי הסכמים אחרים שלנו עם חברי כנסת, וכך אנחנו פועלים. אנחנו  לא רוצים להתנגד להצעות, כי אנחנו חושבים שבאמת היוזמות הן  נכונות ויפות. יחד עם זאת, אנחנו שואפים, ובהסכמה משותפת, להגיע להסדרים הראויים ביותר. 

	אם תהיה כאן חריגה מהמקובל – כי בדרך כלל ההסכמה היא לחכות אחרי הקריאה הטרומית – אז אני מניחה שחברי הכנסת האחרים ישאלו את עצמם: אז למה אנחנו? ובצדק. לכן, הייתי מבקשת שלא לסטות מהדרך הרגילה שבה אנחנו פועלים מתוך הבנות ושיתוף פעולה. 

	כמובן, אני לא יכולה לכפות דברים כאלה, אבל אני מניחה לשיקול דעתך. 

היו"ר אמנון רובינשטיין:

	אני נוהג כפי שדני נוה יגיד לנו.

שלמה שהם:

	דני, כיוון שאני מריח כאן בוררות, יש לי הצעה ואני חושב שההצעה אולי תהיה ראויה גם מבחינת יושב ראש הוועדה.

	אם באמת חבר הכנסת נוה רוצה לכבד את ההסכמה, אני חושב שזה ראוי, רק אני חושב שעדיין ראוי לומר משהו לגבי המועד, ואפשר היה לומר: בסדר, אנחנו מקבלים את ההסכמה הזאת, וחצי שנה זה זמן רב מדי, בכל הכבוד.

דורית ואג:
	
	השאלה היא, כשהסכמתם בטרומית, לכמה זמן הסכמתם.

דני נוה:

	לא דיברנו על כך. 

המשנה ליועץ המשפטי לממשלה יהודית קארפ:

	לא דיברנו על כך. עובדה שאנחנו יושבים על ההצעה ומקדמים אותה. 

דני נוה:

	לאור דברייך, אני מוכן לקבל את זה. אני לא רוצה לעשות שום דבר שישאיר לכם איזשהו טעם רע שאני לא עמדתי באיזושהי הבנה, אין לי כוונה כזאת.

המשנה ליועץ המשפטי לממשלה יהודית קארפ:

	אני מאד אעריך את זה.

דני נוה:

	אני מקבל את זה. אני רק מאד אעריך שתנסו לזרז את הטיפול בעניין ולנסות אולי אפילו עוד במושב הקיץ של הכנסת, שמסתיים ביולי – אם אני זוכר נכון – כבר להביא את זה לקריאה ראשונה, כי אחרת חצי שנה  משמעה כבר נובמבר-דצמבר וזה כבר כמעט שנה מהיום. 

המשנה ליועץ המשפטי לממשלה יהודית קארפ:

	אנחנו מבטיחים להשתדל, מצידנו.

היו"ר אמנון רובינשטיין:

	סוכם שתוך חצי שנה...

המשנה ליועץ המשפטי לממשלה יהודית קארפ:

	לא יאוחר מחצי שנה.

היו"ר אמנון רובינשטיין:

לא יאוחר מחצי שנה, אנחנו נעביר את הצעת החוק לקריאה ראשונה, מתוך תקווה שעד אז תהיה גם הצעת חוק ממשלתית. 

תודה רבה, הישיבה נעולה. 


הישיבה ננעלה בשעה 12:00.


